ಕೋವಿಡ್ ಸೋಂಕಿನಿಂದ ಸತ್ತವನ ದೇಹ ಬೀಡಾಡಿ ನಾಯಿಗಳಿಗೆ ಆಹಾರ ಹೈದರಾಬಾದ್: ಆಂಧ್ರ ಪ್ರದೇಶದ ಓಂಗೋಲ್ನ ಸರ್ಕಾರಿ ಆಸ್ಪತ್ರೆಯಲ್ಲಿ ಕರೊನಾ ಸೋಂಕಿಗೆ ತುತ್ತಾಗಿದ್ದ ವ್ಯಕ್ತಿಯೊಬ್ಬರು ಮೃತಪಟ್ಟಿದ್ದರು. ಕೋವಿಡ್19 ಮಾರ್ಗಸೂಚಿಯನ್ವಯ ಅವರ ಅಂತ್ಯಸಂಸ್ಕಾರ ನೆರವೇರಿಸಲು ಕ್ರಮ ಕೈಗೊಳ್ಳಬೇಕಾಗಿದ್ದ ಆಸ್ಪತ್ರೆಯ ಸಿಬ್ಬಂದಿ, ಮೃತದೇಹವನ್ನು ಆಸ್ಪತ್ರೆಯ ಆವರಣದಲ್ಲಿದ್ದ ಅನಾಥರ ಶೆಡ್ನಲ್ಲಿರಿಸಿ ಕೈತೊಳೆದುಕೊಂಡಿದ್ದರು. ತುಂಬಾ ಕಾಲದಿಂದ ಅಲ್ಲಿಯೇ ಇದ್ದ ಶವದ ಮೇಲೆ ಬೀಡಾಡಿ ನಾಯಿಗಳ ದಂಡು ದಾಳಿ ಮಾಡಿ, ಆ ವ್ಯಕ್ತಿಯ ದೇಹವನ್ನು ಕಿತ್ತು, ಕಿತ್ತು ತಿಂದಿವೆ. ಈ ಬಗ್ಗೆ ಭಾರಿ ಜನಾಕ್ರೋಶ ವ್ಯಕ್ತವಾಗುತ್ತಿದೆ. ಓಂಗೋಲ್ನ ರಾಜೀವ್ ಗಾಂಧಿ ವೈದ್ಯಕೀಯ ವಿಜ್ಞಾನಗಳ ಸಂಸ್ಥೆಯ ಆವರಣದಲ್ಲಿರುವ ಅನಾಥರ ಶೆಡ್ನಲ್ಲಿ ಈ ವ್ಯಕ್ತಿಯ ದೇಹವನ್ನು ಬಿಸಾಡಲಾಗಿತ್ತು ಎನ್ನಲಾಗಿದೆ. ಶವವನ್ನು ನಾಯಿಗಳು ಕಿತ್ತು, ಕಿತ್ತು ತಿಂದಿರುವ ದೃಶ್ಯವನ್ನು ಆಂಧ್ರಪ್ರದೇಶದ ಮಾಜಿ ಸಿಎಂ ಚಂದ್ರಬಾಬು ನಾಯ್ಡು ಕೂಡ ಟ್ವಿಟ್ಟರ್ನಲ್ಲಿ ಮಾನವೀಯ ಘನತೆಗೆ ಭಾರಿ ಧಕ್ಕೆ ಎಂಬ ಸಂದೇಶದೊಂದಿಗೆ ವಿಡಿಯೋವನ್ನು ಶೇರ್ ಮಾಡಿದ್ದಾರೆ. ಪ್ರಕಾಶಂ ಜಿಲ್ಲೆಯ ಬಿಟ್ರಾಗುಂಟಾ ಗ್ರಾಮದ ನಿವಾಸಿ ಕಾಂತಾ ರಾವ್ ಮೃತ ವ್ಯಕ್ತಿ. ಕೋವಿಡ್19 ಸೋಂಕಿಗೆ ತುತ್ತಾಗಿದ್ದ ಈ ವ್ಯಕ್ತಿಗೆ ಆಸ್ಪತ್ರೆಯ ಸಿಬ್ಬಂದಿ ಚಿಕಿತ್ಸೆ ಕೊಡದೆ ನಿರ್ಲಕ್ಷಿಸಿದ್ದರು ಎಂದು ದೂರಲಾಗಿದೆ. ಶೆಡ್ನಲ್ಲಿದ್ದ ಶವದ ಮೇಲೆ ದಾಳಿ ಮಾಡಿದ್ದ ನಾಯಿಗಳು ಕಾಂತಾ ರಾವ್ನ ಕಿವಿಯನ್ನು ಕಿತ್ತು ತಿನ್ನುತ್ತಿದ್ದನ್ನು ಗಮನಿಸಿದ ಆಸ್ಪತ್ರೆ ಸಿಬ್ಬಂದಿ ಅವನ್ನು ಓಡಿಸಿದರು ಎಂದು ಹೇಳಲಾಗಿದೆ. ವಿಷಯ ತಿಳಿದು ಆಸ್ಪತ್ರೆಯಲ್ಲಿ ಜಮಾವಣೆಗೊಂಡ ಕಾಂತಾ ರಾವ್ನ ಸಂಬಂಧಿಕರು ಆಸ್ಪತ್ರೆಯ ಸಿಬ್ಬಂದಿ ವಿರುದ್ಧ ಪ್ರತಿಭಟನೆ ನಡೆಸಿದರು. ಸುದ್ದಿ ತಿಳಿದು ಆಸ್ಪತ್ರೆಗೆ ಬಂದ ಪೊಲೀಸರ ಪ್ರಾಥಮಿಕ ತನಿಖೆಯಲ್ಲಿ ಈ ವ್ಯಕ್ತಿಯನ್ನು ಕನಿಷ್ಠ ಒಳರೋಗಿಯಾಗಿಯೂ ದಾಖಲಿಸಿಕೊಳ್ಳಲಾಗಿರಲಿಲ್ಲ ಎಂಬ ಆಘಾತಕಾರಿ ಅಂಶ ಪತ್ತೆಯಾಯಿತು ಎನ್ನಲಾಗಿದೆ. ಈತನನ್ನು ಆ.5ರಂದು ಆಸ್ಪತ್ರೆಗೆ ಕರೆತರಲಾಗಿತ್ತು. ಆದರೆ, ಒಳರೋಗಿಯಾಗಿ ಆತನನ್ನು ದಾಖಲಿಸಿಕೊಳ್ಳಲಾಗಿರಲಿಲ್ಲ. ಈ ವ್ಯಕ್ತಿಗೆ ಏಕೆ ಚಿಕಿತ್ಸೆ ಕೊಡದೆ ನಿರ್ಲಕ್ಷಿಸಲಾಯಿತು ಎಂಬುದು ಕೂಡ ಗೊತ್ತಾಗಿಲ್ಲ. ಅಷ್ಟೇ ಅಲ್ಲ, ಅನಾಥರ ಶೆಡ್ನಲ್ಲಿ ಆತನನ್ನು ಏಕೆ ಇರಿಸಲಾಗಿತ್ತು ಎಂಬುದು ಸ್ಪಷ್ಟವಾಗಿಲ್ಲ. ಹಾಗಾಗಿ ಘಟನೆಯ ಬಗ್ಗೆ ತನಿಖೆಗೆ ಆದೇಶಿಸಲಾಗಿದೆ ಎಂದು ರಿಮ್ಸ್ನ ಸೂಪರಿಂಟೆಂಡೆಂಟ್ ಡಾ. ಶ್ರೀರಾಮಲು ತಿಳಿಸಿದ್ದಾರೆ. ಗೊರಕೆ ಹೊಡೆದನೆಂದು ಕೊಂದೇಬಿಡೋದಾ?